**6. napirend**

**E l ő t e r j e s z t é s**

**Mindszentkálla Község Önkormányzata Képviselő-testületének 2018. szeptember 26-án tartandó nyilvános ülésére**

**Tárgy: Súlykorlátozás bevezetéséről szóló önkormányzati rendelet véleményezése**

**Előterjesztő:** Németh László István polgármester

**Előkészítette:** Pálffyné Cséri Mónika műszaki ügyintéző

 Jogszabállyal nem ellentétes

Előterjesztő Tóthné Titz Éva jegyzőt helyettesítő aljegyző

Tisztelt Képviselő-testület!

Mindszentkálla Község Önkormányzata Képviselő-testülete 2018. május 23.-i ülésén döntött az önkormányzati tulajdonú utakon súlykorlátozás bevezetéséről szóló 8/2018. (VI.01.) önkormányzati rendelet megalkotásáról.

A Veszprém Megyei Kormányhivatal A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 132. § (1) bekezdés a) pontjában és 134. § (1) bekezdésében biztosított hatáskörében eljárva törvényességi felhívással élt a rendelettel kapcsolatban.

.

A Veszprém Megyei Kormányhivatal VEB/005/2875/2018. ügyiratszámú törvényességi felhívásában az Mötv. 134. § (1) bekezdése alapján felhívta a Képviselő-testületet, hogy az önkormányzati tulajdonú utakon súlykorlátozás bevezetéséről szóló 8/2018. (VI.01.) önkormányzati rendelete több ponton jogszabálysértő:

* A rendelet bevezető része több ponton a jogszabályszerkesztésről szóló 61/2009. (XII.14.) IRM rendeletben foglaltakkal ütközik.
* Az Önkormányzat az út használatáért díj megállapítására jogalkotói felhatalmazást törvényben nem kapott.

A törvényességi felhívásban foglaltaknak eleget téve, az új rendelettervezet jelen előterjesztés mellékletét képezi.

Új rendelet megalkotása azért vált szükségessé, mert az elfogadott rendelet bevezető részében a Kormányhivatal a jogszabályszerkesztésről szóló 61/2009. (XII.14.) IRM rendelet több szakaszába ütköző hibát talált, amelynek javítása csak a rendelet hatályon kívül helyezésével és új rendelet megalkotásával lehetséges.

A rendelettervezetet, annak elfogadása előtt, a település jegyzője a Kormányhivatal részére meg szeretné küldeni előzetes véleményezésre a további törvényességi felhívások elkerülése érdekében.

Kérem a Tisztelt Képviselő-testületet, hogy az előterjesztést megvitatni, az esetleges észrevételeiket jelezni szíveskedjenek.

**ELŐZETES HATÁSVIZSGÁLAT**

**az önkormányzati tulajdonú utakon a súlykorlátozás bevezetéséről**

A jogalkotásról szóló 2010. évi CXXX törvény (továbbiakban: Jat.) 17. §.-ának (1) bekezdése szerint, a jogszabály előkészítője, előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről, önkormányzati rendelet esetén a helyi önkormányzat képviselőtestületét tájékoztatni kell.

A Jat. 17. §. (2) bekezdése értelmében, a hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen társadalmi, gazdasági, költségvetési hatását, környezeti és egészségi következményeit, adminisztratív terheket befolyásoló hatásait, valamint a jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételeket.

1. **A végrehajtás feltételei**

A végrehajtás feltételei biztosítottak.

1. **Társadalmi hatások**

A rendelet-tervezet elfogadásának nincs társadalmi hatása.

1. **Gazdasági hatások**

A rendelet-tervezet elfogadásának nincs gazdasági hatása.

1. **Költségvetési hatások**

A rendelet bevezetése estén a behajtást tiltó táblák beszerzésének, felszerelése megtörtént, annak költségét az Önkormányzat a költségvetése terhére vállalta.

1. **Környezeti hatások**

A rendelet-tervezet elfogadásával ill,. a súlykorlátozás bevezetésével csökken a tehergépjárművek forgalma és ezzel csökken a környezeti terhelés a településen.

1. **Egészségi hatások**

A rendelet-tervezet elfogadásával közvetve kedvezőbb helyzet alakul ki a lakosság közérzetére, egészségére vonatkozóan. Csökken a zaj, rezgés, és kipufogó gázok kibocsátása.

1. **Adminisztratív terheket befolyásoló hatások**

A rendelet-tervezet elfogadásával a hivatal adminisztrációs terhei és ellenőrzési feladatai növekednek, de a jelenlegi személyi állománnyal biztosítható a feladatellátás.

1. **A jogszabály megalkotásának szükségessége, a jogalkotás elmaradásának várható következményei**

A súlykorlátozás bevezetése miatt szabályozni kell a behajtási engedélyek kiadásának feltételeit és szabályait, hiszen a mindennapi élet, a szolgáltatások biztosítása szükségessé teszi a megengedettnél nagyobb tömegű járművek időszakos, vagy rendszeres behajtását a településre.

A rendelet hatályon kívül helyezése és egyben új rendelet megalkotása szükséges, hogy az megfeleljen a magasabb szintű jogszabályoknak.

1. **A jogszabály alkalmazásához szükséges személyi, szervezeti, tárgyi és pénzügyi feltételei**

A jogszabály alkalmazásának személyi, szervezeti és tárgyi, pénzügyi feltételei rendelkezésre állnak.

**Részletes indokolás a rendelet tervezethez**

A R. 1. §-ához: Általános rendelkezés, a rendelet célját rögzíti.

A R. 2. §-ához: A rendelet hatályát rögzíti.

A R. 3. §-ához: A behajtási engedély kiadásának általános szabályai, a hatáskör címzettje.

A R. 4. §-ához: A kérelem benyújtásának szabályai, a kérelem tartalma.

A R. 5. §-ához: Az engedély kiadását szabályozza.

A R. 6. §-ához: Az engedély tartalmi követelményeit tartalmazza.

A R. 7., 8. §-ához: Az engedély használatának szabályai.

A R. 9. §-ához: Hatályba léptető rendelkezés.

A R. 1. melléklete: Jelzőtáblával védett utak és a súlykorlátozás nagysága.

A R. 2. melléklete: Kérelem nyomtatvány

**Mindszentkálla község Önkormányzata Képviselő- testületének**

**…..../2018. (……) önkormányzati rendelete**

az önkormányzati tulajdonú utakon súlykorlátozás bevezetéséről

Mindszentkálla Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 142/B. §-ban kapott felhatalmazás alapján, az Alaptörvény 32. cikk (1) bekezdés a) és e) pontjaiban és a (2) bekezdésben, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában, és a közúti közlekedésről szóló 1988. évi I. tv. 8. § (1) bekezdés a) pont 1. alpontjában meghatározott feladatkörében eljárva a következőket rendeli el:

1. **A rendelet célja**

**1. §** Az Önkormányzat tulajdonában és kezelésében lévő helyi közutak állapotának védelme, illetve a helyi közutakon a biztonságos közlekedés feltételeinek, a környezet nyugalmának és a lakosság pihenéshez való jogának biztosítása.

1. **A rendelet hatálya**

**2. §** (1) A rendelet hatálya Mindszentkálla község közigazgatási területén a közúti közlekedés szabályairól szóló 1/1975.(II.5.) KPM-BM együttes rendelet (a továbbiakban: Kresz) 14. § (1) bekezdés l) pontja (súlykorlátozás) szerinti jelzőtáblával védett önkormányzati utakra terjed ki. A jelzőtáblával védett utakat és a súlykorlátozás nagyságát az 1. melléklet tartalmazza.

(2) A rendelet hatálya nem terjed ki

 a) a Kresz 49. és 50. §-a szerinti megkülönböztető és figyelmeztető jelzést használó járművekre,

 b) az élet- és vagyonbiztonság védelme érdekében behajtó gépjárművekre.

1. **A behajtási engedély**

**3. §** (1) A rendelet hatálya alá tartozó önkormányzati tulajdonban álló közutakon Mindszentkálla község közigazgatási területén csak behajtási engedéllyel lehet közlekedni.

(2) A rendelet hatálya alá tartozó közutakon a tilalmat a „Súlykorlátozás” – közlekedési tábla jelzi, „Kivéve önkormányzati engedéllyel” kiegészítő táblával.

(3) Behajtási engedély adható különösen:

a) 5 tonnánál nehezebb járművek esetébe, ha a súlykorlátozással érintett útszakaszon lévő ingatlantól vagy ingatlanhoz árut szállítanak, és az áru szállítása csak aránytalanul nagy nehézségek árán oldható meg más módon.

b) a gépjármű forgalmi engedélyében a tulajdonos, üzembentartó, illetve a velük kötött megállapodás alapján megjelölt használó lakóhelye, tartózkodási helye, székhelye, illetve telephelye a súlykorlátozással érintett területen található és a gépjárművet a kérelemben megjelölt saját ingatlanán belül - garázsban, udvaron - helyezi el.

c) 5 tonnánál nehezebb járművel a súlykorlátozással érintett útszakaszon lévő ingatlanhoz tüzelőanyag szállítása esetén.

d) a súlykorlátozási tilalommal érintett területen építési, felújítási munkát végeznek és az építő- és egyéb anyagok odaszállítása, illetve a bontási anyagok elszállítása másként nem oldható meg.

**4. §** (1) A behajtási engedélyt a helyi közút kezelője nevében a Polgármester adja ki.

(2) A Polgármester a behajtási engedély kiadását elutasíthatja,

a) ha a korlátozással terhelt útra olyan össztömeget elérő gépjármű behajtási engedélyét kérik, amely kétszeresen meghaladja a korlátozás mértékét,

b) ha a behajtási engedélyt olyan útra kérik, mely teherbírása és állapota nem alkalmas arra, hogy azon az engedélyt kérő össztömegű gépjármű közlekedjen,

c) a behajtás célja alapján megállapítható, hogy az a súlykorlátozással nem érintett össztömegű gépjárművel is megoldható,

d) …

(3) A behajtási engedély jogosultja az általa használt útszakaszban történt károkozást köteles megtéríteni.

**4. A kérelem tartalma és benyújtásának szabályai**

**5. §** (1) Az e rendeletben meghatározott behajtási engedély kiadása iránti kérelmet írásban, a 2. melléklet szerinti nyomtatványon lehet benyújtani.

(2) Az engedély kiadása iránti kérelemben pontosan meg kell jelölni:

a) a kérelmező nevét, címét, elérhetőségét,

b) a forgalmi engedély jogosultjának nevét, címét/székhelyét, elérhetőségét,

c) a gépjármű forgalmi rendszámát; amennyiben a járművet – a vonatkozó jogszabályok szerint – nem kell ellátni forgalmi rendszámmal, úgy azt más azonosításra alkalmas módon kell meghatározni,

d) a tehergépjármű típusát, össztömegét,

e) a célállomást, ahová a kérelmező a behajtási engedélyt kéri,

f) a behajtási engedély érvényességének kért időtartamát,

g) a behajtási engedély kérésének indokát,

h) a használni kívánt út címét, helyrajzi számát.

(3) Amennyiben egy kérelmező több gépjárműre vonatkozóan nyújt be kérelmet, a behajtási engedély kiadása feltételeinek mindegyik gépjárműre vonatkozóan külön - külön kell fennállnia.

**5.** **Az engedély kiadása, tartalma**

**6. §** (1) A Polgármester a kérelmet megvizsgálja és azt 3 napon belül elbírálja.

(2) A behajtási engedély tartalmazza:

 a) a jármű pontos megjelölését forgalmi rendszámmal vagy más, azonosításra alkalmas módon,

 b) a forgalmi engedélyben üzembentartóként, tulajdonosként, feltüntetett személy nevét és lakóhelyét vagy székhelyét,

 c) a rendelet azon rendelkezését, mely alapján az engedély kiadásra került,

 d) az engedély érvényességi idejét,

1. a súlykorlátozással érintett út címét, helyrajzi számát, melyre az engedély érvényes.

(3) A behajtási engedély lehet 1 napra,1 hétre, 1 hónapra, 1 évre szóló, melynek pontos dátumát, időtartamát az engedély tartalmazza.

**6. Az engedély használata**

**7. §** A behajtási engedély ellenőrzésére jogosult a polgármester, a település falugondnoka, valamint más jogszabályban erre feljogosított szervek.

**8. §** (1) A behajtási engedély csak az abban meghatározott járművel való közlekedésre használható fel.

(2) A behajtási engedély csak az abban meghatározott korlátozás alá eső közterületre történő behajtásra jogosít fel.

(3) A behajtási engedélyt a gépjármű vezetője köteles magánál tartani és az ellenőrzést végző személynek kérésre bemutatni.

**7. Záró rendelkezések**

**9. §** (1) Ez a rendelet a kihirdetését követő napon lép hatályba, rendelkezéseit a hatályba lépése után induló ügyekben kell alkalmazni.

(2) Hatályát veszti Mindszentkálla Község Önkormányzata Képviselő-testületének az önkormányzati tulajdonú utakon súlykorlátozás bevezetéséről szóló 8/2018.(VI.01.) önkormányzati rendelete.

|  |  |
| --- | --- |
| Németh László István | Tóthné Titz Éva |
| polgármester | jegyzőt helyettesítő aljegyző |

Kihirdetési záradék:

A kihirdetés napja: Tóthné Titz Éva

 jegyzőt helyettesítő aljegyző

1. melléklet

a ……../2018. (……...) önkormányzati rendelethez

**Jelzőtáblával védett utak és a súlykorlátozás nagysága**

|  |  |  |  |
| --- | --- | --- | --- |
| **A** | **B** | **C** | **D** |
| **sorszám** | **jelzőtáblával védett út címe** | **jelzőtáblával védett út helyrajzi száma** | **súlykorlátozás nagysága** |
| **1.** | Kismező utca | 241. |  |
| **2.** | Kismező utca | 237. | 5 t |
| **3.** | 226/4. | 226/4. | 5 t |
| **4.** | Rákóczi tér | 320. | 5 t |
| **5.** | Jókai utca | 224. | 5 t |
| **6.** | 566.  | 566. | 5 t |
| **7.** | Levendula út | 406. | 5 t |
| **8.** | Levendula út | 390. |  |
| **9.** | Jókai utca | 358. | 5 t |

2. melléklet

a ……../2018. (……...) önkormányzati rendelethez

**Behajtási engedély kérelem**

**Igénylő neve**:………………………………………………………………………….……….

**Lakcíme/Telephelye:**………………………………………………………………………….

**Adószáma:**………………………………………………………..……………………………

**Gépjármű forgalmi rendszáma:**………………………………………………………………

**Gépjármű típusa:**………………………………………………………………………………

**Igénylés neme:**

⁭ Állandó lakos

⁭ Üzlet tulajdonos/bérlő

⁭ Áruszállító

⁭ Telephely tulajdonos/bérlő

⁭ Egyéb: …………………………………………….

**Behajtás helye, célállomás:** …………………………………………………..………………

………………………………………………………………………….……….………………

**Behajtás célja:**………………………………………………………………….………………

…………………………………………………………………………….……………………..

**Behajtás rendszeressége:**………………………………………………………………………

**Behajtással érintett út megnevezése, helyrajzi száma**:…………………………………….

Kelt: Mindszentkálla, ……………………..

………………………………….

 Igénylő aláírása

Telefon:…………………………..

***Határozati javaslat:***

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./ 2018. (…) határozata**

Mindszentkálla község Önkormányzata Képviselő-testülete az önkormányzati utakon súlykorlátozás bevezetéséről szóló …../2018. (…….) önkormányzati rendelettervezetet megtárgyalta.

Felkéri a jegyzőt, hogy a rendelettervezetet a Kormányhivatal Törvényességi Osztálya részére megküldeni szíveskedjen előzetes véleményeztetésre.

**Felelős: Tóthné Titz Éva jegyzőt helyettesítő aljegyző**

**Határidő: azonnal**